شام کی فوج کشی کے سلسلہ میں جب حضرت عمرؓ نے تمام ممتاز افراد کو جمع کیا، تو شیوخ قریش بھی آئے، حضرت عمرؓ سب کو درجہ بدرجہ بلاتے تھے اور گفتگو کرتے تھے؛چنانچہ سب سے اول متقدمین فی الاسلام مہاجرین اولین کو بلایا اورصہیب،بلال،عمار بن یاسر کو اور دوسرے بدری صحابہ کو شرفِ بار یابی بخشا،ابو سفیان کی رعونت پر یہ تقدم بہت گراں گذرا، انہوں نے کہا، آج تک کبھی ایسا نہیں ہوا، ان غلاموں کو اندر بلایا جاتا ہے اورہم لوگ دروازہ پر بیٹھے ہوئے ہیں ،ہماری طرف کوئی توجہ نہیں کی جاتی ،ابو سفیان کی اس بے جانخوت پر سہیل کی حق پسندزبان نے طنزاً کہا، تم لوگ بھی کس قدر عقلمند ہو!تمہارے چہروں پر یہ برہمی کے آثار کیوں ہیں؟ اگر تم کو غصہ کرنا ہے،تو خود اپنے اوپر کرو ان کو اورہماری قوم کو اسلام کی یکساں دعوت دی گئی،ان لوگوں نے اس کے قبول کرنے میں سبقت کی اور تم نے تاخیر کی،خدا کی قسم جس فضل میں وہ تم سے بازی لے گئے وہ باریابی میں تقدم سے جس کے لیے تم بگڑرہے ہو کہیں زیادہ تمہارے لیے سخت اورتکلیف دہ ہونا چاہیے، تم کو معلوم ہے کہ یہ لوگ تم پر سبقت لے گئے اوراب اس کی تلافی کی تمہارے لیے کوئی سبیل باقی نہیں ہے، اس لیے اب تم کو جہاد کا یہ موقع نہ کھونا چاہیے،اس میں شریک ہو شاید خدا تم کو جہاد کی شرکت اورشہادت کا شرف عطا فرمائے، یہ سچی اورحقیقت آمیز باتیں کہہ کر دامن جھاڑا اورجہاد میں شریک ہوگئےاس سلسلہ کی مشہور جنگ یرموک میں فوج کے ایک دستہ کے افسر تھے۔